
DOKUMENTŲ, SUSIJUSIŲ SU MAISTO PRODUKTŲ PIRKIMAIS IR MAITINIMO PASLAUGOMIS, PATEIKIMO TVARKOS IR TERMINŲ APRAŠAS

BENDRIEJI REIKALAVIMAI

1. [bookmark: _Hlk132888475]Apraše vartojamos sąvokos:
1.1. Įstaiga - Vilniaus miesto savivaldybės (toliau – Savivaldybė) kontroliuojamas viešojo sektoriaus subjektas, kurio finansinės apskaitos tvarkymas perduotas Centralizuotos apskaitos įstaigai;
1.2. Centralizuotos apskaitos įstaiga – biudžetinė įstaiga „Skaitlis“, kuri organizuoja Įstaigos finansinės apskaitos tvarkymą pagal su Įstaiga sudarytą Buhalterinės apskaitos organizavimo sutartį;
1.3. Dokumentai – Įstaigos teikiami dokumentai, susiję su maisto produktų pirkimais ir maitinimo paslaugomis (mityba, gamyba).
2. Šis aprašas reglamentuoja Dokumentų, reikalingų maisto produktų pirkimo bei maitinimo paslaugų (mitybos, gamybos) apskaitai tvarkyti, teikimo Centralizuotos apskaitos įstaigai tvarką ir terminus.
3. Įstaiga atsako už ūkinių operacijų teisėtumą.
4. Įstaiga visas tiekėjų sąskaitas faktūras už maisto produktų pirkimą bei maitinimo paslaugas (mitybą, gamybą) priima ir apdoroja tik per Sąskaitų administravimo bendrąją informacinę sistemą (SABIS). Atitinkamai Centralizuotos apskaitos įstaigai finansinei apskaitai tvarkyti teikiamos tik šioje sistemoje gautos sąskaitos faktūros.
5. Per SABIS sistemą teikiamos sąskaitos faktūros privalo būti maksimaliai detalizuotos. Sąskaitose neturi būti apsiribojama tik bendrąja suma – jose privaloma pateikti išsamų ir konkretų prekių ar paslaugų sąrašą, nurodant tikslius kiekius bei įkainius. Neatitinkančios šių reikalavimų sąskaitos faktūros turi būti atmetamos.
6. Centralizuotos apskaitos įstaigai pateikiami Dokumentai privalo atitikti įstatymų ir kitų teisės aktų, reglamentuojančių viešojo sektoriaus subjektų finansinės apskaitos tvarkymą, reikalavimus.
7. Jeigu šiame Apraše nenustatyta kitaip, Įstaiga užtikrina Dokumentų pateikimą nedelsiant, bet ne vėliau kaip per 5 (penkias) darbo dienas nuo jų pasirašymo, patvirtinimo ar gavimo dienos, o kitos informacijos – nuo jos parengimo dienos.
8. Apie Įstaigos pateiktų Dokumentų neatitiktį formos ir (ar) turinio reikalavimams arba Įstaigos nurodymų nevykdymo priežastis Centralizuotos apskaitos įstaiga informuoja Įstaigą per 3 (tris) darbo dienas nuo Dokumentų ar nurodymų gavimo dienos Centralizuotos apskaitos įstaigos nustatyta tvarka.
9. Centralizuotos apskaitos įstaiga turi teisę reikalauti, kad Įstaigos pateikti Dokumentai atitiktų formos ir (ar) turinio reikalavimus, taip pat prašyti pateikti patikslintus Dokumentus, papildomą ar trūkstamą informaciją. Įstaiga patikslintus Dokumentus Centralizuotos apskaitos įstaigai pateikia ne vėliau kaip per 3 (tris) darbo dienas.
10. Įstaigai pažeidus Dokumentų teikimo terminus, Centralizuotos apskaitos įstaiga atleidžiama nuo atsakomybės už savalaikį savo įsipareigojimų vykdymą.
11. Įstaigos aptarnaujamos nuotoliniu būdu. Paklausimai priimami elektroniniu paštu, adresu info@skaitlis.lt, arba telefonu (0 5) 262 2916.


REIKALAVIMAI DOKUMENTAMS IR DOKUMENTŲ PATEIKIMO TVARKA


12. Įstaigos gautų sąskaitų faktūrų už prekes ar paslaugas (toliau – Sąskaitos) teisėtumas patvirtinamas automatiškai jas įkeliant į EcoCost sistemą.
13. Gautose Sąskaitose Įstaigos vadovas arba jo įgaliotas asmuo įrašo rezoliuciją „Apmokėti“ ir nurodo šiuos būtinus duomenis:
13.1. finansavimo šaltinį, iš kurio bus vykdomas mokėjimas (Nemokamo maitinimo gamyba ir mityba, SUP maitinimo gamyba ir mityba, Projektinės lėšos, kt.).
14. Maisto produktų pirkimo dokumentai Centralizuotos apskaitos įstaigai pateikiami kasdien arba pagal pirkimų vykdymo grafiką per EcoCost / CPO Web (kai įsigyjama per minėtą sistemą) arba per dokumentų valdymo sistemą (toliau – DVS) „Avilys“ PDF formatu.
15. Sąskaitos už maisto produktų pirkimus apskaitoje turi būti įregistruotos ne vėliau kaip per 5 (penkias) darbo dienas nuo jų patvirtinimo arba gavimo dienos.
16. Sąskaitos, susijusios su programomis „Vaisiai ir daržovės“ bei „Pienas ir pieno produktai vaikams“ bei šių produktų nurašymo aktai teikiami Centralizuotos apskaitos įstaigai PDF formatu per DVS „Avilys“. Sąskaitų originalai saugomi Įstaigoje pagal jos patvirtintą dokumentų saugojimo tvarką. Visi paramos programų dokumentai (Sąskaitos, pažymos, registrai) už praėjusį mėnesį pateikiami viename PDF pakete per DVS „Avilys“.
17. Užpildytus SPIS sistemoje nemokamo maitinimo registravimo žurnalus ir su tuo susijusių Sąskaitų duomenis Centralizuotos apskaitos įstaigai privaloma pateikti ne vėliau kaip iki kito mėnesio 5-os dienos (t. y. už ataskaitinį mėnesį dokumentai pateikiami iki mėnesio 5 d.), vadovaujantis Vilniaus miesto savivaldybės sprendimu dėl socialinės paramos mokiniams nustatytomis nuostatomis.
18. Nemokamo maitinimo (mitybos ir gamybos) sąskaitos Centralizuotos apskaitos įstaigai privalo būti teikiamos per EcoCost sistemą. Kol Įstaiga neturi techninės galimybės Sąskaitų pateikti per EcoCost, jos laikinai gali būti teikiamos per DVS „Avilys“ bendrame PDF pakete, aiškiai nurodant, iš kokių lėšų (savivaldybės ar valstybės biudžeto) jos turi būti apmokamos.
19. Sąskaitos ir sutartiniai aktai, susiję su maitinimo paslaugomis (mityba, gamyba) Centralizuotos apskaitos įstaigai teikiami elektroniniu būdu PDF formatu per DVS „Avilys“ arba per Centralizuotos apskaitos įstaigos palaikomą sistemą. Sąskaitų originalai saugomi Įstaigoje pagal jos patvirtintą dokumentų saugojimo tvarką.
20. Inventorizacijos aktai Centralizuotos apskaitos įstaigai teikiami PDF formatu per DVS „Avilys“. Inventorizacijos aktai turi apimti inventorizacijos datą, komisijos protokolą, nustatytus likučius ir nurašymo / perskirstymo pasiūlymus. Inventorizacijos aktas turi būti pateikiamas tik tada, kai jį yra pasirašę visi inventorizacijos komisijos nariai. Inventorizacijos aktai Centralizuotos apskaitos įstaigai pateikiami ne vėliau kaip per 5 (penkias) darbo dienas nuo jų pasirašymo dienos.
21. Inventorizacijos komisija turi būti sudaryta Įstaigoje vadovaujantis inventorizacijos taisyklėmis. Rekomenduojama Įstaigai komisiją patvirtinti iki einamųjų metų kovo 1 d. (kasmet) ir atlikti inventorizaciją pagal nustatytą grafiką (pavyzdžiui, metinė inventorizacija arba ketvirčio pabaigos duomenimis). Įstaiga direktoriaus įsakymais gali pasitvirtinti kitas – konkrečias – datas dėl inventorizacijos atlikimo.



KITA INFORMACIJA

22. Daugiau informacijos ir atsakymų į dažnai užduodamus klausimus galima rasti Centralizuotos apskaitos įstaigos interneto svetainėje https://skaitlis.lt. Naudojamų finansinių dokumentų formų ir šablonų nuoroda: https://skaitlis.lt/formos-ir-sablonai/. Veiklą reglamentuojančių teisės aktų nuoroda: https://skaitlis.lt/teise/. Darbuotojų kontaktinės informacijos nuoroda: https://skaitlis.lt/kontaktai/.

